ΓΡΑΠΤΗ ΕΡΩΤΗΣΗ E-2991/97 υποβολή: Marνa Sornosa Martνnez (GUE/NGL) προς την Επιτροπή (1η Οκτωβρίου 1997)

Θέμα: Απαγόρευση της θήρας και νομική προστασία του Μarjal del Moro (Valencia)

O Μarjal del Moro, στη Valencia, έχει χαρακτηρισθεί ως περιοχή ειδικής προστασίας δυνάμει της κοινοτικής οδηγίας για τη διατήρηση των άγριων πτηνών (79/409/ΕΟΚ) ((ΕΕ L 103 της 25.4.1979, σελ. 1. )) και είναι οικότοπος ειδών αγρίων πτηνών μεγάλης ποικιλίας και πυκνότητας πληθυσμού. Δύο απο τα είδη αυτά κινδυνεύουν από πλήρη εξαφάνιση. Πρόκειται για την Marmaronetta Angustirostris, είδος του οποίου έχουν εντοπισθεί πέντε ζεύγη με 28 νεοσσούς, και την Ferruginous Duck, που αριθμεί 4 αρσενικά και 2 θηλυκά. Υπάρχουν και άλλα είδη πτηνών της Ευρώπης που κινδυνεύουν με εξαφάνιση και τα οποία βρίσκουν καταφύγιο στο Μarjal del Moro κατά την αποδημητική περίοδο.

Το Marjal είναι ζώνη ελεγχόμενης θήρας και η σχετική άδεια λήγει την προσεχή κυνηγετική περίοδο 1997/98, με δυνατότητα παράτασης. Η πρακτική της θήρας συνεπάγεται μεγάλο κίνδυνο για τα προαναφερθέντα και άλλα προσταστευόμενα είδη.

Σε ερώτηση που υπέβαλαν οι βουλευτές Maria Sornosa και Pedro Marset (E-2682/97) εζητείτο από την Επιτροπή η λήψη όλων των δυνατών μέτρων για την κήρυξη του Μarjal del Moro ως «φυσικού οικοτόπου» (όπως είχε ζητήσει ο Δήμος του Sagunto το 1994.

1. Δοθέντος ότι το Μarjal del Moro είναι περιοχή ειδικής προστασίας υπαγόμενη στο δίκτυο «Natura 2000», δεν νομίζει η Επιτροπή ότι παραβιάζεται η οδηγία 92/43/ΕΟΚ ((ΕΕ L 206 της 22.7.1992, σελ. 7. )) σχετικά με τη διατήρηση των φυσικών οικοτόπων και της άγριας πανίδας και χλωρίδας;

2. Σε ποιές ενέργειες θα μπορούσε να προβεί η Επιτροπή για να πεισθούν τόσο η κεντρική όσο και η περιφερειακή διοίκηση για την ανάγκη νομικής προστασίας του Μarjal del Moro;

3. Τί είδους επείγοντα μέτρα θα μπορούσαν να τεθούν σε εφαρμογή για την απαγόρευση της θήρας κατά την προσεχή περίοδο κα, ι τοιουτοτρόπως, να αποφευχθεί το ενδεχόμενο της πλήρους εξαφάνισης κάποιου από τα προαναφερθέντα είδη;

Απάντηση της κας Bjerregaard εξ ονόματος της Επιτροπής (10 Νοεμβρίου 1997)

1. Τα καταγγελλόμενα-θήρευση στο εσωτερικό μιας ζώνης ειδικής προστασίας- δεν συνιστούν αυτομάτως παράβαση της οδηγίας 92/43/ΕΟΚ περί της διατηρήσεως των φυσικών ενδιαιτημάτων καθώς και της άγριας πανίδας και χλωρίδας. Η θήρευση όλων των αναφερόμενων ειδών, τα οποία προστατεύονται από την εθνική και τοπική νομοθεσία, απαγορεύεται. Η παρουσία των εν λόγω ειδών και η επιτόπια αναπαραγωγή τους σε αριθμούς μεγαλύτερους αυτών που υπήρχαν κατά την δήλωση χαρακτηρισμού της ζώνης ειδικής προστασίας (λόγου χάριν, πέντε ζεύγη marmaronetta angustirostris αντί 1/2, ή 6 δείγματα aythya nyroca, αντί κανενός) υποδηλώνει ικανοποιητική ικανότητα υποδοχής εκ μέρους του επιτόπιου περιβάλλοντος.

2. Η δήλωση χαρακτηρισμού ζωνών προστασίας, στο πλαίσιο της ισπανικής εθνικής και τοπικής νομοθεσίας, εμπίπτει κατ' αποκλειστικότητα στις αρμοδιότητες του εν λόγω κράτους μέλους.

3. Οι περιφερειακές αρχές της Βαλένθια ανακοίνωσαν, σε πρόσφατη επιτόπια επίσκεψη στελεχών της Επιτροπής, ότι η θήρα δεν θα επιτρέπεται αφ'ης στιγμής λήξει η τρέχουσα άδεια θήρας, η οποία, όντας δεκαετούς ισχύος, λήγει τον Φεβρουάριο του 1998.

Η Επιτροπή θα επαγρυπνήσει για την εφαρμογή του εν λόγω μέτρου από την εν λόγω ημερομηνία και μετά.